Juanjo García : Sant Jordi. La manipulació de la llegenda
Sant Jordi. La manipulació de la llegenda
Ens van furtar l’11 de setembre, i els que des de la vindicació i la lluita havíem aconseguit que fos un dia de celebració en el que tots els catalans i catalanes poguéssim fer visible la nostra catalanitat, ens vam veure exclosos de la nostra pròpia Diada, doncs amb un més que interessat impuls oficial, la van convertir en una jornada de simbologia independentista.
També van intentar fer-ho amb la Diada de Sant Jordi, i desaprofitant la inestimable oportunitat que per la convivència podrien donar els intercanvis de llibres i roses, típics d’aquest dia, van preferir pintar de groc la societat i, fins i tot, adequar amb total menyspreu la llegenda del cavaller, la princesa i el drac al seu místic argumentari, fent paral·lelismes obscens i adoctrinadors.
Als crèduls se’ls hauria d’explicar que ni Sant Jordi era català, ni el drac representava a Espanya ni la princesa era la Catalunya republicana (ja seria paradoxal!).
La realitat és que la llegenda del Jorge, de la princesa i el drac és del 303, d’una regió de Turquia, en una organització territorial del mon civilitzat que no té res a veure amb l’actual, i per això Bulgària, Etiòpia, Geòrgia, Anglaterra, Portugal, com també de la Comunitat Autònoma d’Aragó i Catalunya, per exemple, han pogut adoptar Sant Jordi com a patró.
Segur que si en comptes d’assumir i celebrar “patronatges” que provenen de victòries i derrotes violentes i sagnants, com és el cas, assumíssim aquest el 23 d’abril com el proclamat per la UNESCO Dia Internacional del Llibre, ens mouríem en un estadi molt més educatiu i pedagògic, i amb molta més rendibilitat futura.
Però no està entre els seus objectius tendir ponts per a restablir unes normals relacions socials ara internament deteriorades -com haguessin pogut demostrar retornant la propietat de la Diada de Sant Jordi que han intentat furtar al conjunt de catalans i catalanes-, doncs malauradament l’únic argument que els permet justificar aquesta impunitat d’acció que segons diuen els hi dona un fals recolzament de la ciutadania, és la confrontació.
Publicat per Juanjo a 4/24/2018 02:08:00 p. m.